الرئيسيةالأقسامالعمل الحرالتصميمتطوير الذات والإنتاجيةشخصيات ملهمةالمال والأعمالخبرات وتجارب شخصيةاقتباساتكتابات حرةتعرف عليناإدعمنا ❤دليل الأدوات
#000000
العمل الحرالتصميمتطوير الذات والإنتاجيةشخصيات ملهمةالمال والأعمالخبرات وتجارب شخصيةاقتباساتكتابات حرة
#000001
ما هو سر Jerry Banfield؟ وإزاي تكون بتشتغل حتى وأنت تلعب!
#000002
معرفش أنت بالنسبالك إيه، ولكن النهاردة هو يوم مميز بالنسبالي! لأن النهاردة أعتقد إني عرفت أخيرًا “سر Jerry Banfield”، مين هو Jerry Banfield؟ وإيه السر؟ خليني أقولك.
#000003
نرجع بالزمن لسنة 2015، في الفترة دي كنت بتابع شخص اسمه Jerry Banfield، Jerry هو شخص بيقدم كورسات وكان من المقدمين الأكثر شهرة على Udemy قبل ما يوقفوا حسابه بشكل نهائي (بعد ما حقق 663 ألف دولار)، ولكن انا مش بكتب علشان أتكلم عن Jerry وحتى كمان منصحش بمتابعه كورسات لأنها بدائية وسطحية بعض الشيء وللأسف هو متطورش كتير من وقتها.
#000004
أنا بكتب علشان أتكلم عن حاجة تانية وهي حاجة كنت سميتها وقتها “سر Jerry Banfield” الاسم أشبه بعنوان لأحد روايات أجاثا كريستي بس متقلقش الموضوع بسيط، السر دا هو أن Jerry كنت ممكن أشوفه بيلعب في Live stream طول اليوم، وأفاجئ في اليوم التاني أنه أنزل كورس جديد، واليوم اللي بعده عمل درس سريع عن موضوع ما!
#000005
طوال الفترة دي كان أكتر من أكتر الحاجات اللي في بالي طول الوقت هو سرJerry Banfield! إزاي بيقدر يعمل كل الحاجات دي في فترات متقاربة جدًا؟ وبيجيب الوقت دا كله منين! وإزاي أقدر أعمل كدا؟ الغريب إني أخدت بالي النهاردة إني طول الفترة دي مفكرتش أسأله، بس دي كانت فكرة متأخرة لأني مبقتش محتاج أسأله.
#000006
نتقدم بالزمن شوية لحد النهاردة.. النهاردة كنت بسمع حلقة Chris Ducker في بودكاست The Fizzle Show واللي أنصح جدًا بمتابعته بالمناسبة.
#000007
المهم Ducker وهو بيتكلم عن كل الحاجات اللي كان بيعملها Corbett -مقدم البودكاست- سأله عن ما إذا كان عنده سر معين لإنتاجيته دي، شخصيًا توقعت هيقول حاجات كتير بس إجابته كانت غير متوقعه بصراحة، وبالرغم من كونها كلمة واحدة (قبل ما يتكلم أكتر عنها) إلا إنها خلتني أفكر كتير جدًا في حاجات أنا بعملها ومش واخد بالي منها.
#000008
إجابة Ducker كانت “Batching” يعني إنك تعمل كم كبير بشكل مسبق وتخزنه. بالنسبالي إجابته كانت غير متوقعة، مش بمعني إنها غير معروفة، أقصد إني متوقعتش إنها تكون طريقة متعارف عليها لزيادة الإنتاجية! هي حاجة ممكن نكون كلنا بنعملها بطريقة أو بغيرها ولكن من غير ما نفكر في تأثيرها على إنتاجيتنا.
#000009
الطريف إنه هو كمان قال إنه مكنش يعرف دا لحد ما سمع المصطلح وبدأ يبقى رائج لكن هو بيعمل دا من سنين من غير ما يعرف أو يقصد، وتقريبًا دي نفس الحالة عندي بالظبط وأعتقد إن دا كان سر Jerry Banfield وإني كمان كنت عارفه وبعمله طول الوقت بس من غير ما آخد بالي.
#000010
في البداية خليني أشارك حبة أمثلة عن الـ Batching وبعدها هشرح ليه هي طريقة فعالة فعلًا لزيادة إنتاجيتك.
#000011
من الحاجات اللي مش بحبها كوني فريلانسر وشغلي إبداعي أكتر هي إني أعمل مهام يومية أو متكررة لأن دي حاجة بتقتل الإبداع، دي كانت مشكلة بتواجهني لفترة طويلة ولكن مع الوقت طورت طريقة للتعامل مع المهام دي، وهي إني أحول المهام اليومية الصغيرة المتكررة لمهام كبيرة أسبوعية أو شهرية.
#000012
من النظرة الأولى الطريقة قد تبدوا غبية جدًا وغير قابلة للتطبيق، وهكون متفهم لدا جدًا لو كنت مكانك، لأني حتى وانا بكتب عنها مقدرتش أوصل لطريقة أقدر أصيغها بيها تخليها تبدوا غير كدا، ولو أنا مكانك كنت بالتأكيد هشوفها غبية فعلًا ولكن خليني أوضحلك إزاي هي العكس تمامًا.
#000013
في أجزاء معينة من شغلي بقيت بعملها في أول أسبوع من الشهر، بمعنى إني بجهز شغل الشهر كله وببدأ أعمله في أول أسبوع، وبعدها بضيفه للـ Calendar وأحدد إيه المفروض يتم مشاركته في أي يوم.
#000014
الطريقة دي أكتشفت إن بالرغم من مقاومتها في البداية بحجة إن كدا كم الشغل بقى أكبر وبالتالي أصعب، إلا إنها أكتر طريقة فعالة فعلًا في إنك تعمل أكتر من حاجة في نفس الوقت، وتقريبًا هي السبب الرئيسي في إني بقيت بقدر أدير شغل شهري لـ 8 عملاء في نفس الوقت.
#000015
إدارة العملاء بشكل يخلي كل عميل متخيل إنه عميلك الوحيد أو الأكثر أهمية دا موضوع كبير ممكن أتطرق ليه فيما بعد، ولكن أحد أهم الأسرار فيه هو إنك تجهز الشغل كله أو جزء منه بشكل مسبق، بالطريقة دي العميل بيكون متخيل إنك بتشتغل طول الوقت تقريبًا حتى وإن كنت أنت بتلعب مع أصحابك او بتتفرج على مسلسلك المفضل.
#000016
انا مدرك إن دي مش حاجة قابلة للتطبيق في كل التخصصات للأسف، وإن بالتأكيد مينفعش تروح مطعم ويقدمولك بيتزا معمولة مسبقًا زي ما بتروح السوبر ماركت تشتري حاجة تم تصنيعها وتخزينها مسبقًا.
#000017
ولكن الفكرة واحدة وهي في تقليل وقت الإعداد قدر المستطاع بانك تشتغل بشكل مسبق لو تقدر، خليني أشارك مثال سريع عن حاجة طبقت فيها الفكرة دي وكانت ناجحة.
#000018
في آخر بروجيكت كنت بشتغل عليه وكان بروجيكت تصميم هوية بصرية، الكلاينت كان كلمني عن البيزنيس الخاص بيه وإيه اللي بيفكر فيه وشارك معايا بعض التفاصيل عنه، بطبيعة الحال اللي بعمله هو إني بحدد Discovery Session نتناقش فيها بشكل أكبر عن البيزنيس وأهدافه، ولكن اللي عملته فعليًا كان أني جمعت كل التفاصيل اللي محتاجها وكمان وصلت للـ Winner Concept من قبل حتى ما نبدأ الـ Discovery session!
#000019
وبعد ما تم الاتفاق على كل حاجة بأسبوع قدمت الصورة النهائية للبروجيكت، الحمد لله البروجيكت اتوافق عليه، ولكن أكتر حاجة كانت مبهرة بالنسبة للكلاينت هي سرعة التنفيذ لأنه كان متخيل إن كل دا اتعمل في أقل من أسبوع وإني خلصت البروجيكت قبل معاد تسليمه بأسبوع كمان! لكن هو فعليًا أخد 14 يوم والسر ببساطة إني بدأت شغل قبل كدا.
#000020
طبعًا مش محتاج أقول إن دي حاجة متطورة ومنصحش أنك تعلمها إلا إذا كنت عارف أنت بتعمل إيه، لأنها مش حاجة قابلة للتنفيذ مع أي عميل أو على أي بروجيكت علشان متكتشفش إنك كنت بتشتغل على حاجة غير المطلوبة منك، فا أرجوك متاخدش مثالي بشكل حرفي وتطبقه انا بس بشارك معاك تأثير إنك تشتغل بشكل مسبق.
#000021
لكن الحاجة اللي متأكد إن أي حد يقدر يعملها هي إن في جزء ما في الشغل محتاج تعمله بشكل مسبق حتى وإن كان مذاكرة البيزنيس الخاص بالكلاينت بتاعك ودي بالنسبالي بتكون أول حاجة بعملها بعد ما بيتم التواصل معايا من أي عميل محتمل لأن منها بعرف كل اللي محتاج أعرفه علشان أحدد طبيعة التعامل والتسعير وكل التفاصيل دي.
#000022
أعتقد المثال دا وضح بشكل كافي فكرة إنك تجهز الشغل بشكل مسبق، ومن كتر ما الطريقة دي ناجحة انا بقيت بطبقها في معظم جوانب شغلي الشخصي أو حتى حياتي الشخصية، زي إني ممكن أكتب كتير لدرجة إني بكتب مقالات كاملة وجاهزة للنشر وبشاركها مع الوقت بشكل منفصل.
#000023
بالشكل دا بقيت فعلًا زي Jerry Banfield من غير ما آخد بالي، انا حاليًا مخلص شغل 15 يوم جاي لأحد العملاء، وبشتغل Day-to-day لشغل عملاء تانيين وبتابع مسلسلي المفضل وبعمل Gaming sessions بشكل شبه يومي كل دا وانا بشتغل في نفس الوقت.
#000024
لكن يبقى السؤال المهم، هو ليه الطريقة دي هتساعدك تكون منتج أكتر؟ أو إزاي بمعني أدق، السر ببساطة هو إني زي ما وضحت في مقال سابق إن الحماس والرغبة في الشغل دي حاجة بتكون أشبه بالبطارية وبتنفذ مع الاستهلاك على مدار اليوم وبنحتاج نعيد شحن نفسنا منها كل يوم تقريبًا.
#000025
السر هنا هو إنك تستغل إنك وانت في أعلى درجات الحماس والطاقة إنك تعمل أكبر كم من الشغل تقدر تعمله بشكل مسبق، علشان لما تيجي عليك أيام مش حاسس فيها إنك متحمس كفاية للشغل تكون قادر بكل سهولة إنك تعمل أي حاجة تاني من غير ما تأثر على شغلك وتعيد شحن طاقتك وترجع تاني تكمل شغل، والأهم هو إنك وأنت بتشتغل بكامل طاقتك وتحمسك هتقدر فعلًا تكون منتج أكتر من إنك تكون بتشتغل في أي وقت تاني.
#000026
لأن انت فعلًا عملت شغلك مسبقًا وبالتالي أي حاجة تاني هتعملها هتبدوا ظاهريًا لأي حد إنك بتعمل حاجات كتير في نفس الوقت -لكن انا وانت عارفين إن الـ Multi-tasking دي مش حاجة كويسة- أنت بس باختصار بتعمل أكبر قدر من الشغل في وقت حماسك وبتقضي باقي الوقت في إنك تعمل حاجات تانية أنت بتحبها.
#000027
ودا بدون أدنى شك كان سر اللي كان محيرني لفترة طويلة، هو أكيد مكنش بيلعب ويقدم الكورسات ويعمل لايف في 3 أيام ولكن هو عامل كل الشغل دا في الكواليس ودا اللي خلاني لفترة طويلة متخيل أنه عظيم في كونه بيعمل حاجات كتير في وقت قليل!
#000028
شكرًا Ducker لأنك لفت نظري لحاجة كنت بعملها من زمان بس مش واخد بالي من تأثيرها، وشكرًا لأنك شاركت إن دا السر في إنك بتعمل كل اللي بتعمله في وقت قصير. تقدر تسمع الحلقة من هنا.
#000029
ما هو تقييمك لهذا المقال؟
#000030
هل وجدت ما قرأته مفيدًا؟ شارك الفائدة ❤
#000031
Ayman Fikry مايو 12, 2020 1:31 مممكن توضح أكثر يعني مثلا انا مطور قوالب ووردبريس، المفروض اعمل ايه ؟ رد Ali Rashidy مايو 12, 2020 4:05 مرائع جدًا يا أيمن إنك مطور قوالب وورد بريس، معرفش إذا كنت بتطور قوالب بشكل مخصص لعملاء محددين أو بتطورها لبيعها على متاجر زي Envato، خلينا في البداية نقسم مهام شغلك (على حد إدراكي) تطوير قوالب وورد بريس بيتطلب، الأستلهام، التخطيط، المراجعة والتأكيد، ثم التصميم والتكويد والنشر، ثم التعامل مع مشاكل العملاء والتطوير المستمر، وفي أثناء كل دا التسويق الدائم للقوالب اللي بتطورها (في حالة إذا كنت بتبيعها).للأسف بالنسبالك في أغلب الجوانب دي هيكون صعب تطبق مبدأ الـ Batching، زي مثلًا في متابعة العملاء لأن أغلبها بتكون مشاكل طارئة، ولكن لحسن الحظ تقدر تطبقه في جوانب كتير زي المميزات الأضافية اللي هتضيفها للقالب ممكن تجمعها كلها سواء من المجتمع الخاص بطلبات التطوير للثيم أو رؤيتك الشخصية وتضيفها لليست وتشتغل عليها مع إضافة بعضها في كل تحديث للقالب، في الحالة دي القالب هيكون بالنسبة للمستخدمين دائم التجدد وكمان دا هيساعدك تجذب مبيعات أكتر.وممكن كمان تعمل دا مع إنك تخطط لإضافة Demos جديدة للقالب، دا كمان هيتطلب منك إنك تشتغل عليها بشكل مسبق وتتطرها في أوقات مجدولة وفي الحالة دي هيكون عندك وقت أكبر للتعامل مع مشاكل العملاء مثلًا من غير ما تقلق حوالين مستقبل القالب.أتمنى أكون ملم بشكل أكبر بطبيعة شغلك ولكن تقدر تعتبر الكلام دا أمثلة عامة لتوضيح الفكرة بشكل مخصص لطبيعة شغلك يا أيمن، بتمنالك كل التوفيق. رد
#000033
ممكن توضح أكثر يعني مثلا انا مطور قوالب ووردبريس، المفروض اعمل ايه ؟
#000034
رائع جدًا يا أيمن إنك مطور قوالب وورد بريس، معرفش إذا كنت بتطور قوالب بشكل مخصص لعملاء محددين أو بتطورها لبيعها على متاجر زي Envato، خلينا في البداية نقسم مهام شغلك (على حد إدراكي) تطوير قوالب وورد بريس بيتطلب، الأستلهام، التخطيط، المراجعة والتأكيد، ثم التصميم والتكويد والنشر، ثم التعامل مع مشاكل العملاء والتطوير المستمر، وفي أثناء كل دا التسويق الدائم للقوالب اللي بتطورها (في حالة إذا كنت بتبيعها).
#000035
للأسف بالنسبالك في أغلب الجوانب دي هيكون صعب تطبق مبدأ الـ Batching، زي مثلًا في متابعة العملاء لأن أغلبها بتكون مشاكل طارئة، ولكن لحسن الحظ تقدر تطبقه في جوانب كتير زي المميزات الأضافية اللي هتضيفها للقالب ممكن تجمعها كلها سواء من المجتمع الخاص بطلبات التطوير للثيم أو رؤيتك الشخصية وتضيفها لليست وتشتغل عليها مع إضافة بعضها في كل تحديث للقالب، في الحالة دي القالب هيكون بالنسبة للمستخدمين دائم التجدد وكمان دا هيساعدك تجذب مبيعات أكتر.
#000036
وممكن كمان تعمل دا مع إنك تخطط لإضافة Demos جديدة للقالب، دا كمان هيتطلب منك إنك تشتغل عليها بشكل مسبق وتتطرها في أوقات مجدولة وفي الحالة دي هيكون عندك وقت أكبر للتعامل مع مشاكل العملاء مثلًا من غير ما تقلق حوالين مستقبل القالب.
#000037
أتمنى أكون ملم بشكل أكبر بطبيعة شغلك ولكن تقدر تعتبر الكلام دا أمثلة عامة لتوضيح الفكرة بشكل مخصص لطبيعة شغلك يا أيمن، بتمنالك كل التوفيق.
#000038
اترك تعليقاً إلغاء الرد
#000039
لن يتم نشر عنوان بريدك الإلكتروني. الحقول الإلزامية مشار إليها بـ *
#000040
Sign up to our newsletter
#000041
Notify me of followup comments via e-mail. You can also subscribe without commenting.
#000042
ما تريده مقابل ما تحتاجه من سينتصر؟
#000043
لماذا يجب أن تتوقف عن تجاهل المشكلة!
#000044
“لقد تركت حلم العمل الحر للعودة إلى الوظيفة”
#000045
إيه هي أهم مهارة هتحتاجها في حياتك؟
#000047
هل الشهادات بتلك الأهمية حقًا؟
#000048
هل قدرة العقل البشري غير محدودة؟ أم أن العكس صحيح؟
#000049
كيف سيكون شكل اقتصاد العمل الحر بعد أزمة كورونا؟
#000050
هل ترغب في متابعة كتاباتي الحرة؟
#000051
اشترك في القائمة البريدية
#000052
ادعمناتعرف عليناتواصل معناسياسة الخصوصية
#000054